google/wiki40b huggingface dataset:
2. strategeem

2. strategeem 36 strategeemist on "piirates Weid päästa Zhao".
Kaudne või otsene surve vastase haavatavale kohale. Nõrga (tühja) koha löömine. Achilleuse kand.

Tsitaat Muutuste raamatust

Puudub. Seoses selgituse tekstiga on seda ühendatud 12. kuusjoonega.

Näiteid

Pealkirjaga seotud sündmust, mida teab Hiinas iga laps, kirjeldab kuulus Hiina ajaloolane Sima Qian  oma töös "Shi Ji" ("Ajaloolised märkused"). 16. septembril avaldati see pealkirjaga "Sun Bin, Wei Wei Zhao jeou" Hiina suurimas lastelehes "Ertun Shida (Lapsepõlv) № 18". 
Võitlevate riikide ajastul koosnes Hiina  paljudest väikestest kuningriikidest, mis võitlesid üksteisega ülemvõimu pärast. Sõjad olid igapäevaseks asjaks. 354 eKr ründas Wei kuningriik  Zhao kuningriiki  ja piiras ümber selle pealinna Handan'i (praegu Hebei provintsis). Zhao kuningriik kutsus appi Qi kuningriigi (kaasaegne Shandongi provints).  Qi armee juhiks oli kindral Tian Ji ja ta nõunikuks Sun Bin. Tian Ji kavatses liikuda Zhao kuningriiki et seal Wei armeega võidelda. Sun Bin lükkas selle plaani tagasi. Ta ütles: "Kui keegi tahab lahti harutada sõlme, siis ei tohiks ta kogu oma jõust tõmmata nööri. Kui keegi treenib võitluskukki, siis selleks ei ässita ta  neid üksteise vastu. Kui keegi tahab lõpetada piiramisrõnga, siis on parem, kui ta ei saada oma vägesid kohta kus neid on niigi küllaga vaid saadab nad sinna, kus neid pole. Kõik Wei kuningriigi parimad väed on Zhao kuningriigis.  Wei kuningriigil puudub sõjaline kaitse. Seetõttu teen ettepaneku, et me piirame Wei pealinna Dalian’i (praegune Kaifeng Henani provintsis). Siis lõpetab Wei armee viivitamatult Handan'i piiramise ja kiirustab tagasi, et päästa oma riiki. " 
Tian Ji järgis Sun Bin’i nõu. Niipea kui levis  uudis Qi armee  rünnakust  Wei kuningriiki, loobus selle armee piiramisrõngast ja kiirustas tagasi Wei'sse.  Qi vägi asus varem teel valitud kohas varitsuses (Guilin'is (kirdes praegusest linnast Hetse'st Shandongi provintsis). Oodates täielikus lahinguvalmiduses purustasid nad palju tugevama, kuid teest kurnatud Wei armee Guilingi lahingus, milles langes ka selle kindral Pang Juan. Sellega oli  Zhao kuningriik päästetud. 
Seda sõjakäiku on üksikasjalikult kirjeldanud ka Qi riigi nõuniku Sun Bin'i järeltulija Sun Bin noorem oma "Sõja seadustes" ("Sun Bin Bin fa"). Raamatut pole vaja segi ajada Sun Bini ühe teise kuulsa esiisa Sun Wu "Sõjakunst'iga"  Pärast peaaegu kahe tuhande aastast unustust leiti teose tekst aprillis 1972. Shandongi provintsis.
Sun Wu käsitleb võttega seotut oma "Sõjakunsti" 6. peatükis "Tühjus ja täidetus" ("Tugevus ja nõrkus"), mille ta lõpetab (6.20.) sõnadega: "Väel pole püsivat võimu (potentsiaali), veel pole püsivat vormi. Seda kes, järgides vastast, vallates muudatusi ja teisenemisi seeläbi võidab, võib nimetada vaimuni (Jumalikuni) jõudnuks."
Strategeemi igapäevaseks rakenduseks on pidevad terroristide poolsed lennukite hõivamised.
Kali Rocha

Kali Michele Rocha (sündinud 5. detsembril 1971) on Ameerika Ühendriikide näitleja.
Raasiku raudteejaam

Raasiku raudteejaam on raudteejaam Harjumaal Raasiku vallas Raasiku alevikus. 
Raasiku jaam asub Tallinnast 29 km kaugusel. Rong sõidab Balti jaamast Raasikule umbes 28 minutit.
Jaamas peatuvad kõik Elroni idasuunalised elektrirongid, kokku olenevalt päevast 26–22 reisirongi. Piletihinnalt kuulub jaam III tsooni.
Raudteejaamas on renoveeritud kõik rööbasteed ja ka Raasiku jaama tee.

Jaamahoone

Raasiku jaamahoone ehitati aastal 1870 tüüpprojekti järgi sarnaselt Aegviidu, Kabala, Toila ja muude jaamahoonetega. Ajalooline jaamahoone lammutati 1998. aasta mais. Säilinud on aga mitu abihoonet ja veetorn.

Ajalugu

Jaam rajati 1870. aastal Kambi mõisa maadele seoses Paldiski–Tallinna–Narva liini avamisega. Tegemist oli ühega kahest algsest Tallinna ja Tapa vahelisest jaamast. Raudteejaama ümber Kambi mõisa ja Harju-Jaani kihelkonna kiriku vahelisele alale tekkis hiljem Raasiku alevik.
Aastal 1914 rajati Raasikult Jägala puupapivabriku juurde 12 kilomeetri pikkune kitsarööpmeline raudtee, mis jäi kasutuseta, kui vabrik aastal 1941 õhiti.
Cantus (koor)

Cantus on Rapla maakonnas Raplas tegutsev segakoor.
Koor asutati 1964. Aastani 1988 kandis koor nime Rapla Tarbijate Kooperatiivi segakoor.
Kooris laulab umbes 25 inimest.
Roma klooster

Roma klooster (ka Gutvalla, Gutwalla, Gudvalla, Guthualia või Gutnalia klooster) oli tsistertslaste ordu 1163. aastal asutatud mungaklooster Ojamaal (rootsi k. Gotland) Rootsis. See asus praegusest Roma asulast veidi põhja pool.

Roma klooster Eestis

Eestimaa hertsogkonnas kuulus Ojamaa munkadele "Taani hindamisraamatu" järgi terve rida külasid Revala maakonna idaserval Kahala järve ümber: Hirvli, Sigula, Kahala, Kaalamäe, Kullava ja Uuri. Kokku 78 adramaad, mis olid saadud Taani asevalitsejalt hertsog Knudilt. 1290. aastaks kuulus Roma munkadele Harjus 14 küla.
Roma kloostri Harjumaal Kuusalu kihelkonnas Kolgas asunud abikloostri majandusmõisaks oli kuni reformatsioonini Kolga mõis. 1519. aastal oli Roma kloostri abt Johannes Bohnsack sunnitud Eestimaal asuvad valdused Rootsis võimule tulnud Taani ja Norra kuningas Christian II-le loovutama.
Eskadron

Eskadron (prantsuse sõnast escadron) on endisaegne ratsaväeüksus. See üksus oli võrdne jalaväekompaniiga.
Suurbritannia ja Prantsusmaa relvajõududes tähendab eskadron (prantsuse ja inglise keeles escadron) tanki- ja luureallüksust.
Rocca al Mare Kooli Tantsusõbrad

Rocca al Mare Kooli Tantsusõbrad on segarahvatantsurühm, mis loodi Rocca al Mare Kooli juurde 2010. aasta sügisel. Rühma liikmeteks on Rocca al Mare Kooli õpetajad, lapsevanemad ja lihtsalt rahvatantsu sõbrad. 
Rocca al Mare Kooli Tantsusõprade repertuaari kuulub nii folkloorseid kui ka autoritantse. Rocca al Mare Kooli Tantsusõbrad kannavad Setu, Halliste ja Juuru kihelkonna rahvarõivaid.
Rühmas tantsib kümme tantsupaari. Rühma juhendavad Raili Lahi ja Urmas Laigna ning neid abistab Maia Radin. Kontsertmeistriks on Ave Tuhkur.
2014. aasta üldlaulu- ja tantsupeol astus Rocca al Mare Kooli Tantsusõprade rühm üles koos B1 segarühmadega. Rühm osales Laulu- ja tantsupeo TuleTulemise teekonnal Järvamaal lõigul Roosna-Alliku mõisast Kirisaare Koordi mõisa 27. juunil 2014.
Liberaaldemokraadid

Liberaaldemokraadid (inglise keeles Liberal Democrats) on Briti tsentristlik või vasaktsentristlik sotsiaalliberaalne partei, suuruselt kolmas Briti alamkojas esindatud partei.
Partei asutati 1988. aastal Liberaalse partei ja Sotsiaaldemokraatliku partei liitmise teel.
2010. aasta üldvalimistel sai partei 23% häältest, kuid vaid 57 kohta alamkoja 650-st. Võitnud Konservatiivne Partei alustas liberaaldemokraatidega koalitsioonikõnelusi.
Partei esimees Nick Clegg astus tagasi pärast kaotust 2015. aasta parlamendivalimistel.
Jaan Noolandi

Jaan Noolandi (sündinud 23. augustil 1942 Tartus) on eesti päritolu Kanada füüsik.

Elulugu

Jaan Noolandi on inseneri poeg.
1944. aastal läks Noolandi koos vanematega Rootsi, sealt edasi Kanadasse. 1961 lõpetas ta Torontos Bathursti Kolledži (Heights Collegiate Institute), 1961–64 õppis Toronto Ülikoolis inseneriteadust ja 1964–65 teoreetilist füüsikat, kaitstes M. Sc. teoreetilises füüsikas 1966. aastal Toronto Ülikoolis. 1965–70 oli ta samas stipendiaat tuumafüüsikas ning kaitses Ph. D. teoreetilises füüsikas 1970. aastal väitekirjaga "Theory of quantum crystals". 1970–71 oli ta Inglismaal Oxfordi Ülikooli järeldoktorant, 1971–72 labori teadur San Diegos (Californias) ja 1972–74 Murray Hillis (New Jerseys), ühtlasi oli ta 1975–76 Toronto Ülikooli külalisprofessor ja aastast 1974 Mississaugas (Kanadas) Xeroxi firma materjalifüüsika uurimiskeskuse teadur, aastast 1980 uurimissuuna juht.
Noolandi on töötanud külalisuurijana USA, Jaapani, Saksamaa ja Prantsusmaa ülikoolides ning instituutides. Ta on arendanud nõrkade mittehomogeensete polüelektrolüütide teooriat. Ta on Ameerika Füüsika Instituudi ja Kanada Füüsikute Assotsiatsiooni liige.
Aastatel 2007–2010 oli ta Tartu Ülikooli loodus- ja tehnoloogiateaduskonna polümeeride füüsika professor.
Lappwald

Paiknemine

Lappwald kulgeb loodest kagusse paralleelselt Elmi mägedega, mis asuvad umbes 10 km kaugemal läänes. Lappwaldi metsad on peaaegu täiesti asustamata. Ainsad asulakohad on Helmstedti asundus Bad Helmstedt ja Autobahni Harbke sektor lõunas ning vana Marientali õhuväebaasi rajatised põhjas.

Ajalugu

Esimesed ürikud 1147. aastal kirjeldavad Lappwaldi kui Lapvualt. Ei ole selget tuletust nimele "Lappwald". Kõige tõenäolisem teooria on seotud jahipidamise mõistega Einlappens. Lappwald oli palju sajandeid Braunschweigi ja Preisi territooriumite vaheline piirimets. Arvukad salakaubavedajad ja muud kurjategijad, sealhulgas tuntud tegelane "Röövelkapten Rose" (Räuberhauptmann Rose, tegelik nimi: Carl Wallmann) kasutasid metsapiiri olukorda oma kasuks. 20. sajandil jagas Saksamaa sisepiir Lappwaldi, järgides vana Braunschweigi-Preisi piiri.
Lappwaldis Helmstedtist kirdes on kaitsevalli riismed, mis moodustavad osa vanast Walbecki vallist. Säilinud konstruktsioonid on kaks vahitorni 13. sajandist, tuntud kui 1. ja 2. Walbecki vahitorn (Walbecker Warte). Veel üks säilinud keskaegne vahitorn paikneb vahetult liidumaantee B 1 Magdeburgi ääres Lappwaldi servas.

Geoloogia

Geoloogilisest seisukohast on Lappwald, mille kõrgeim punkt on 211 m Heidberg, lohus, näides vaid kergitatud ülanguna tänu järsult langenud ümbritsevale maastikule. Kriidiajastul, umbes 71 miljoni aasta pikkusel perioodil, pesi meri kriidi, marmori ja liiva mitmes üleujutuse faasis välja Helmstedti ja Schöppenstedti lohust ja kattis seega aluskivimid. Edasised üleujutused mere poolt järgnenud tertsiaariajastul tekitasid Helmstedti basseinis suured sooalad, millest tekkisid lähistroopilise kliima tingimustes tohutud pruunsöe lademed.
Vladimir Võssotski

Isiklik elu

Vladimir Võssotski on olnud abielus Iza Žukova, Ljudmila Abramova ja Marina Vlady'ga. Teisest abielust on tal kaks poega – Arkadi Võssotski ja Nikita Võssotski.
Montréali saar

Montréali saar (prantsuse keeles Île de Montréal, inglise keeles Island of Montreal kanien’kéha keeles Tiohtià: ke) asub Saint Lawrence'i jõe ja Ottawa jõe ühinemiskohas, Hochelaga saarestikus. Väike Prairiesi jõgi eraldab saart Jésuse saarest millel asub Lavali linn. Montréali saarel asub Montréali 19 linnaosa ja teised väiksemad omavalitsusüksused, kus elab kokku alla 2 miljoni inimese.
Dnipro

Rahvastik

2001. aasta rahvaloenduse andmetel oli Dnipro elanikest ukrainlasi 72,6%, venelasi 23,5%, valgevenelasi 1,0% ja juute 1,0%. Paljud Dnipro ukrainlased kõnelevad põhiliselt vene keelt.

Transport

Linnas toimib trolli-, bussi- ja liinitaksoliiklus. 1995. aastal avati Dnipro metroo, mis on 7,1 km pikk ja sel on 6 peatust. Linn on ka tähtis raudteesõlm. Dnipro rahvusvaheline lennujaam asub 15 km kesklinnast kagus.
Ainuroog

Kasvatamine kultuurtaimena

Õhulist ja dekoratiivset ainuroogu kasvatatakse ilutaimena. Kasvukoht võib olla poolvarjulisest päikeseliseni, sobib näiteks äärisetaimeks. Eelistab parasniisket toitainerikast ja huumusesisaldusega mulda. Ainuroogu võib istutada ka potti, mida hoitakse ületalve plusskraadidega ruumis. Ainuroog on tundlik talvise liigniiskuse suhtes, samas tuleb teda kuivaperioodidel või päikeselisel kasvukohal kasta. Soovitatav on mättad talveks kinni katta.
Kevadel tuleb taim tagasi lõigata. Paljundatakse kevadel jagamise teel.
Sordil 'Aureola' on dekoratiivsed kollase äärega lehed, mis muutuvad sügisel punakaspruuniks.
Anastasius I (paavst)

Paavstiks saamine

Anastasius I sai paavstiks 27. novembril 399.

Vaidlus Origenese vaadete pärast

Rufinus avaldas 397 Origenese teose "De principiis" ladinakeelse tõlke, kuid Hieronymus taunis Origenese teost ja soovitas paavstil see hukka mõista.
Kevadel 400 saatis Aleksandria patriarh Theophilus Anastasiusele Origenest tauniva kirja. Anastasius pidas seepeale Roomas sinodi, kus mõistis Origenese vaated hukka. Ta saatis Origenest tauniva kirja Milano piiskopile Simplicianusele, milles ta kutsus teda ja teisi Põhjas-Itaalia piiskoppe järgima sinodi otsust.
Seepeale saatis Rufinus Anastasiusele kirja, milles ta kaitses oma vaateid. 401 saatis paavst kirja Rufinuse kohta Johannes Chrysostomosele.

Teoloogilised vaidlused

Sügisel 401 Aafrikasse saadetud kirjas kutsus Anastasius I sealseid piiskoppe jätkama võitlust donatistidega.

Liturgilised otsused

Anastasius I kohustas "Liber Pontificalise" järgi vaimulikke seisma evangeeliumite lugemise ajal langetatud peadega.
Ta sätestas, et kui mõnest kaugemast Rooma provintsist pärit vaimulik soovib Roomas saada ordinatsiooni, peab ta ette näitama vähemalt 5 piiskopi toetusallkirjad.

Ordinatsioonid

Anastasius I ordineeris "Liber Pontificalise" järgi 9 presbüterit, 5 diakonit ja 11 piiskoppi.

Suhted Hieronymuse ja Paulinusega

Anastasius I sai erinevalt Siriciusest hästi läbi Hieronymusega ja Paulinusega. Hieronymus pidas teda väärikaks meheks.

Uus kirik

Anastasius I rajas "Liber Pontificalise" järgi Roomas Crescentiuse basiilika.

Surm

Anastasius I suri 19. detsembril 401 ja maeti Roomas Pontianuse katakombidesse. "Liber Pontificalise" järgi maeti ta Ursus Pileatuse katakombidesse ja ta valitses ta 3 aastat ja 10 päeva.
Teda austatakse katoliku kirikus ja õigeusu kirikus pühakuna. Tema mälestuspäev on 19. detsember.
Pühadekare

Pühadekare on Saare maakonda Muhu valda jääv saar (kare).
Saare koordinaadid on 58° 29′ N, 23° 22′ E.
Christian Kaarna

Christian Kaarna (ka Kristjan Kaarna; 20. oktoober 1882 Palupera vald – 1. jaanuar 1943 Karagandõ) oli eesti ajakirjanik, poliitik ja pangategelane.
Ta õppis Kirepi algkoolis, Kavilda kihelkonnakoolis ja Tartu õpetajate seminaris.
Aastatel 1904–1905 töötas ta Kodijärvel vallakirjutajana. Aastal 1905 oli ta veel tegev Tartu ajalehe Vabadus toimetuses, aastal 1906 Tallinna ajalehes Sõnumed ja ajalehes Virulane. 1909–1916 oli ta Narvas ajalehe Meie Elu toimetaja. 1916–1917 oli ta Vene sõjaväes.
Aastatel 1918–1920 oli ta Eesti Ajutise Valitsuse komissar Narvas ja Virumaal. Ta oli töö- ja hoolekandeminister nii aastatel 1921–1923 (Konstantin Pätsi esimeses valitsuses (16. detsembrist 1921 kuni 20. oktoobrini 1922) ja Juhan Kuke valitsuses (21. novembrist 1922 kuni 2. augustini 1923) kui ka aastatel 1924–1926 (Friedrich Akeli valitsuses, Jüri Jaaksoni valitsuses ja Jaan Teemanti esimeses valitsuses). Lisaks oli ta Riigikogu liige (esimeses, teises ja kolmandas koosseisus).
Aastatel 1928–1940 oli ta Eesti Panga direktor, aga ka mitme panga (nt Pikalaenu Pank) juhatuse liige. Ta oli mitme organisatsiooni, näiteks Narva Eesti Seltsi esimees, Joala Vastastikkuse Krediitühisuse üks asutajaid ja juhataja, Estonia Seltsi juhatuse liige, Narva Karskusseltsi liige, Tallinna Toompea Kaarli koguduse juhatuse abiesimees.
Ta arreteeriti 18. septembril 1940 ning ta suri Karagandas vangistuses.
Bulvar

Bulvar on lai puiestee, tihtipeale jõe või mere kaldal. Sageli nimetatakse bulvariteks ringtänavaid. Enamasti jaotuvad bulvarid mitmeks eri kiirusega sõidurajaks, millest äärmised rajad on eraldatud.
Sõna bulvar pärineb prantsuskeelsest sõnast boulevard, mida mainiti esimest korda 1435. aastal kujul boloard.
Kõige sagedamini seostataksegi bulvareid just Prantsusmaa, eriti Pariisiga. Tänapäevasel kujul said Pariisi bulvarid alguse 1853-70, kui linnaarhitekt Georges-Eugène Haussmann Teise Prantsuse Keisririigi aastail Pariisi ümber kujundas. Paljud Pariisi bulvarid asendasid vanu linnamüüre; kokkuvõttes moodustavad need ringi linnasüdame ümber, vastandina sellest kiirtena lähtuvatele avenüüdele.
Saksamaa tuntuimateks bulvariteks on nimetatud Unter den Lindenit Lääne- ja Karl-Marx-Alleed Ida-Berliinis.
Viktor Tšerkessov

Isiklikku

Abielus, abikaasa Natalja Tšaplina on ajalehe Tšas pik ("Час пик") peatoimetaja.
Jütja

Jütja ehk järvemuda ehk sapropeel ehk kõdumuda (inglise gyttja) on järve põhja sadestunud tume ja püdela tekstuuriga organogeenne sete, mis sisaldab lisaks järve elustiku jäänustele ka savi-, aleuriidi- ja liivaosakesi ning kaltsiumkarbonaati.
Soojärvedes tekib surnud taimedest ja rauasooladest turbamuda ehk düü.

Koostis

Jütja koostis sõltub suuresti lagunenud produtseerijate (eeskätt vetikate ja makrofüütide) koosseisust. Orgaanilise süsiniku mass ületab 2% sapropeeli massist ning kuivainest vähemalt 15% moodustab orgaaniline aine.

Omadused

Järvemuda esineb hõljuva massina enamikus järvedes, aga ka kinnikasvanud vanades järvenõgudes mõnevõrra tihenenult turbakihi all. Järvemuda on eriti iseloomulik eutroofsetele järvedele. See tekib, kui põhjakihtides on väike hapnikusisaldus, mis omakorda tekib, kui on vähene veeringlus põhjakihtides või pindmiste kihtide hapnikutarve suureneb. Taimede ja loomade jäänuste ning mineraalaine ümberkujundamisel setteks on oluline osa mikroorganismidel. 
Mudade füüsikalis-keemilised omadused olenevad suurel määral veekogu füto- ja zooplanktonist, mikroelementide ja mineraalide sisaldusest. Õhu käes seisnud sapropeel paakub kivikõvaks koorikuks, mis hiljem enam vees ei lahustu.

Kasutamine

Järvemudaleiukohana käsitletakse setet, milles mudalasundi paksus on vähemalt 1 meeter. Järvemuda kasutatakse mudaravilates, sest see sisaldab B₁-, B₂-, B₁₂- ja D-vitamiini, foolhapet ning bioloogiliselt aktiivseid mikroelemente.
Järvemudasid on püütud kasutusele võtta väetisainena põllumajanduses, kuid paraku on see rakendusvaldkond üsna piiratud, sest sapropeeli toiteainetesisaldus on üsna väike ning selle kasutamine tuleks kõne alla üksnes kompostiva lisandina väetisesegudes. 
Sültjat sapropeeli võib kasutada ka looma- ja linnusöödana.

Eestis

Eestis hakkasid järvesetted tekkima hilisjääajal ehk umbes 10 000 – 12 000 aastat tagasi. Tänapäevaks on mitmete järvede mudalasundid üle 10m paksud. Eesti järvemudade uurimine sai alguse 19. sajandiö Tartu Ülikoolis (L. zur Mühlen, M. zur Mühlen).
Värska lahes on järvemuda paksuseks mõõdetud kuni 12 meetrit ja maardla pindala on umbes 76 ha. Kasuliku kihi keskmine paksus on 4,6 m ja 60% niiskuse puhul on muda aktiivne tarbevaru ligikaudu miljon tonni.

Maailmas

Rumeenia on kuulus oma ravimudadega järvede poolest. Rumeenia linnas Techirghiolis kaevandatakse sealsest Techirghioli järvest järvemuda, mis juba 20.sajandi alguses võitis auhindu heade omaduste eest. Samuti asub Rumeenias Balta järv, mille muda kasutatakse liigese-, naha- ja reumaatiliste haiguste raviks. Sealne muda kasutamine raviks algas juba 1840ndatel aastatel.
Henry A. Wallace

Henry Agard Wallace (7. oktoober 1888 – 18. november 1965) oli Ameerika Ühendriikide poliitik, asepresident aastail 1941–1945 Franklin D. Roosevelti valitsusajal.
Ta oli alguses Vabariikliku Partei liige, kuid liitus hiljem Demokraatliku Parteiga. 1933–1940 oli ta põllumajandusminister. 1945–1946 oli ta kaubandusminister, kuid pidi lahkuma eriarvamuste tõttu president Harry Trumaniga.
1944 käis ta 25-päevasel visiidil Nõukogude Liidu Kaug-Ida aladel ja Hiinas.
1948 oli ta üks Progressiivse Partei asutajatest. Ta oli sama aasta presidendivalimistel Progressiivse Partei presidendikandidaat. Tema programmis oli rassieralduspoliitika lõpetamine ja neegritele valimisõiguse andmine. Teda toetasid ka kommunistid. Ta kogus üle miljoni hääle, kuid ei saanud ühegi valijamehe häält.
Ta oli pikka aega Nikolai Roerichi mõju all ja pidas temaga kirjavahetust. Henry A. Wallace oli ka vabamüürlane.
Lääne-Virginia

Rahvastik

2010. aastal elas Lääne-Virginias 1 852 994 inimest.
Walther von der Vogelweide

Walther von der Vogelweide (u 1170 – u 1230) oli saksa minnesinger, keda peetakse keskaja luuletajaist Saksamaa kuulsaimaks. Temalt on säilinud sadakond keskülemsaksakeelset lüürilist armastuslaulu, mis on saksa minnesangi traditsioonis ühed kaunimad, samuti on ta esimene saksa poeet, kes kirjutas satiirilist, moraliseerivat ja poleemilist poliitilist luulet. Kokku on temale omistatud üle kahesaja teksti ja mõned meloodiad.

Tekstid

Tuntuimad Walther von der Vogeweide loomingust on Palestiina laul, mis on säilinud koos viisiga, armastuslaul "Under der linden" ja kontemplatiivne "Owê, war sint verswunden", mis kurdab aastate möödumise üle.

Minnesang

Waltheri õpetaja ja eeskuju oli minnesinger Reinmar von Hagenau ja ta alustas luuletamist hôhe minne maneeris. Heinrich von Morungeni luule mõjul pöördus ta varsti melanhoolia ja lahusoleku väljendamise juurest rõõmu ja õrnuse väljendamise poole. Peatselt ta loobus konventsionaalsusest, kirjutas vahetumalt kui varem ja liikus õukondliku esteetika juurest vaba tundeväljenduse suunas. Tema laulude adressaat pole alati kõrgest soost daam, vaid ta võib pöörduda ka külaneiu poole ja ülistada ilu ja headust, truudust ja armastust tähtsamaks kõrgest seisusest. Meelelise armastuse ülistus (nidere minne) kõlab Walther von der Vogeweide nn tüdrukulauludes (Mädchenlieder), mille hulka kuulub ka "Under der linden". Ideaaliks seal on võrdne, vastastikune tunne ja see mõjutas omakorda hiljem loodud lüürilist luulet.

Spruch'id

Keskülemsaksakeelne luulevorm Spruch, milles paarisvärssides debateeritakse isiklikel või poliitilistel teemadel, vastab oksitaani sirventeesile. Walther von der Vogelweide oli Hohenstaufenite veendunud pooldaja ja ta luuletas palju paavsti poliitika ebaõiglusest, mis teeb temast esimese Saksa poliitilistel teemadel luuletaja.

Hilislooming

Luuletaja hilises loomingus valitseb religioosne tagasitõmbumismeeleolu. Põhjuseks on peetud asjaolu, et luuletaja pani tähele keisririigi allakäiku ja kaasnevat rüütliideaali devalveerumist. Sellesse perioodi kuuluvad näiteks Palestiina laul ja eleegiline "Owê, war sint verswunden", mõlemad kirjutatud 1227. aastal.

Tõlked eesti keelde

Lied "Pärnapuu all" ("Under der linden"), tõlkinud Rein Sepp. Ilmunud kogumikes "Keskaja antoloogia" (Eesti Riiklik Kirjastus, 1962), "Väliskirjanduse lugemik keskkoolile" (Valgus, 1976) ja "Maailmakirjanduse lugemik" (Koolibri, 1993).

Kirjanduses

H. W. Longfellow' luuletus "Walter von der Vogelweid" (1845).
Vahaleedik

Järglased kahjuritena

Vahakoiröövikud arenevad mesitarudes ja toituvad mesilasvahast, jättes kärgedele võrgendikihi.  
Vahakoiröövikud võivad kahjustada selliseid mesilase perekonna liike nagu meemesilane, Apis cerana, Apis dorsata, Apis florea.
Mesitarus arenev parasiit rikub kärgi, mett, pergat jms, tekitades mesilasperele kahju. Vahaleediku massiline esinemine võib viia mesilasperede hukkumiseni.  
Kui vaha on söödud, hakkavad röövikud toituma eelmiste põlvkondade väljaheidetest.

Teadusuuringutes

Röövikuid kasvatatakse ka kultuuris ja kasutatakse lemmikloomade söötmiseks ja teadusuuringutes.
Metalnikovi eksperimendid 20. sajandi alguses tõestasid, et vahakoiröövikute areng võib peatuda, kui neid toita üksnes vahaga.
Röövikute immuunsüsteemi komponendiks on hemotsüüdid (professionaalsed fagotsüüdid), mis 'korjavad' kahjulikuna tunduvad sissetungijad kokku ja hävitavad.  
Röövikuid kasutatakse mitmete imetajatel esinevate haiguste uurimisel mudelorganismidena.  
Legionella pneumophila bakter, kes põhjustab osadel loomadel (sh inimestel) leegionärihaigust, on võimeline nakatama ja paljunema röövikute immuunrakkudes.
Vahakoiröövikuid kasutatakse selliste seisundite patogeneesi uurimiseks, mida põhjustavad Fusarium oxysporum, Aspergillus fumigatus, Candida albicans) ja bakterinakkusi, mida põhjustavad Helicobacter pylori, Staphylococcus aureus, Proteus vulgaris, Serratia marcescens, Pseudomonas aeruginosa, Listeria monocytogenes või Enterococcus faecalis.

Vahakoi vastsete ekstrakt

Vahakoi vastsetest valmistatud ekstrakti raviomadustest rahvameditsiinis on teateid juba 17. sajandist, ekstrakti olevat kasutatud võitluses kopsutuberkuloosiga, aga samuti teiste haigustega. 
Vene teadlane I. I. Metšnikov avastas 1889. aastal, et vahakoiröövikute seedeensüümid lahustavad tuberkuloosi mükobakteri kesta.
Professor S.I. Metalnikov tõestas vastsete erilist vastupidavust katku- ja difteeriabakteritele ning teistele inimeste jaoks patogeensetele mikroorganismidele. 
Muhhin uuris vahakoiröövikute alkoholi ekstrakti toimet kardiovaskulaarsüsteemile.